LidanRubinov/Halacha-QA huggingface dataset:
שאלה: הפלגה באוניה ביום שישי: בעקבות המחלה הגעתי לאגודה למלחמה בסרטן ודרכם הפנו אותי להפלגה שהאגודה עושה. הנסיעה עצמה מתחילה ביום שישי מוקדם בבוקר. הנסיעה במטוס ומשמה ישנה הפלגה באוניה שהעובדים שלה גוים וגם מי שמשיט אותה (ניתן להכין שמה אוכל משלנו במטבח ואני יביא כלים ואוכל משלי) יש לי שתי שאלות: 1. אם ההפלגה יוצאת מלפני כניסת השבת ומשיט אותה גוי, האם מותר לי להיות באוניה? זו אוניה בינונית בגודלה. 2. האם מותר לי לאכול פירות וירקות שאני קונה בשווקים בחו"ל, למעט מלפפונים בהולנד ובכלל בחו"ל?
תשובה: לצורך מצוה או בריאות מותר להפליג באוניה של גויים ביום ו'. אין בעיה של תרומות ומעשרות בירקות בחו"ל אך חרקים ייתכן שיש.
שאלה: יחוד - אשתו בעיר, ועם חמותו: הרב, א. האם כמו דין בעלה בעיר יש גם דין אשתו בעיר? ב. אם כן - האם דין זה קיים גם כאשר יודעים איפה האשה נמצאת? או אם ידוע שהיא לא יכולה להגיע הבייתה בזמן הקרוב? ג. האם זה משנה באיזה מרחק בעיר היא נמצאת? לגבי ייחוד עם חמות, הבנתי שיש איסור ייחוד עם חמות ולפי הרשב"א בדלת שאינה נעולה אין איסור ייחוד. א. האם ניתן לכתחילה לסמוך על הרשב"א? כלומר, האם אפילו לכמה שעות ניתן לכתחילה להשאר בבית או שישנה עדיפות לצאת מהבית עד שהאשה תגיע וכדומה? ב. האם זה מועיל שיש לשכנים מפתח? ג. כמה זמן מוגדר ייחוד? אשמח שהרב יפרט.
תשובה: קשה לענות תשובה ברורה בענין זה בלי להכיר את המציאות ואת הנפשות הפועלות. לכן עצתי לך להתייעץ עם ת"ח המכיר מקרוב את הפרטים. לגופו של ענין: יש להתחשב במספר גורמים אותם לא ציינת: א. אם חמותך נשואה ההיתר הרבה יותר פשוט מדין בעלה בעיר שמועיל אפילו לא ידוע בהכרח היכן הבעל והאם הוא יכול לבוא, ובלבד שיהיה בעיר, ויש מחמירים במקרה שברור שאין באפשרותו כלל להגיע. ב. חלון הפונה לרשות הרבים וכן חלון בקומות עליונות הפונה לבניינים הסמוכים מציל מן היחוד בכל המקומות בבית שאפשר לראות מהחלון. לגבי דין אשתו בעיר נחלקו הפוסקים האם הוא מועיל ואפשר להקל במקום הצורך. היתר זה (בשונה מהיתר בעלה בעיר) הוא דווקא אם האשה עלולה לבוא לבית אולם עצם המצאותה בעיר באופן שיודעים היכן היא וברור שאינה יכולה לבוא לבית לא מציל מיחוד. גם לגבי היתר הרשב"א בדלת סגורה ולא נעולה נחלקו הדעות יש מקילין ויש מחמירין. אולם אם מדובר במקום שלעולם לא נכנסים לבית אם הדלת סגורה קשה יותר להקל, כיון שקרוב הדבר להחשב כדלת נעולה. בצרוף שני ההיתרים: אשתו בעיר ודלת סגורה אפשר להקל. אם יש לשכנים מפתח והם עלולים לעשות בו שימוש בוודאי שמותר היחוד. אולם אם ניתן לשכנים המפתח רק כדי להציל מהיחוד ובצורה שהם לעולם לא יעיזו לעשות בו שימוש אינו מועיל להציל מיחוד. זמן היחוד האסור הוא זמן מועט מאוד י"א 5 דקות וי"א אפילו חצי דקה. כללו של דבר נראה שאם מדובר במציאות חיים קבועה של מגורים אצל החמות יש להשתדל לסדר את הזמנים שלא יגיעו לידי בעייה של יחוד אולם אם אין זה באפשרותכם בצורה סבירה ונורמלית אפשר לסמוך להקל על היתרים הנ"ל כיון שקשה לדרוש מאדם לצאת מהבית בכל יום למשך כמה שעות. אם מדובר במקרה חד פעמי יש יותר מקום להחמיר. בשולי הדברים יש להוסיף שהדברים צריכים להיות בתאום ובהסברה נאותה לחמות שלא לבוא לידי אי הבנה או פגיעה ח"ו.
שאלה: כוס קידוש קטנה אצל ההורים: אצל הוריי עושים את כל הקידושים של שבת על כוסיות קטנות (יש בהן שיעור שתיה אך לא שיעור כוס של ברכה). האם ניתן להסתפק בזה כשמתארחים אצלם? ו
תשובה: בליל שבת חייבים להסתפק בכוס המכילה לפחות רביעית, 86 cc. בשבת בבוקר, יש היתר של הט"ז לקדש על כוסית קטנה של יי"ש, כי יש לה חשיבות כמו רביעית יין.
שאלה: ברכה על נר יו"ט: כתימני-שאמי שהולך ע"פ פסקיו של השת"ז - מה דיני לנר יו"ט? האם לברך עליו או לא? לכבוד הרב.
תשובה: אין הבדל בין יום טוב לשבת, ומברכים גם ביום טוב.
שאלה: שני אליהו הנביא: שמעתי ממישהו שיש איזשהו מקור או מקום שהתייחסו לכך שיש 2 אליהו הנביא. אחד הגלעדי ואחד התשבי? האם הייתה סברה או משהו בסגנון.
תשובה: במלכים א פרק יז פס' א נאמר: "ויאמר אליהו התשבי מתושבי גלעד." בשום מקום בתנ"ך לא נזכר הצירוף "אליהו הגלעדי" אלא רק אצלנו ביחס לאליהו הנביא-התשבי נאמר שהיה מתושבי גלעד, וכן בפזמון שנהגו לזמרו במוצאי שבת אנו אומרים "אליהו התשבי אליהו הגלעדי". אם כן, ודאי לא שייך לומר שהיה קיים אליהו נוסף הנקרא אליהו הגלעדי.
שאלה: כיבוד הורים לגבר נשוי: ברור שמצוות כיבוד הורים חשובה מאוד. אך המינימום כאשר אדם נשוי ויש לו גם צרכי אשתו, האם להתקשר להורים מדי יום, לפגוש פעם בשבוע וכו זה משהו או שצריך לעשות יותר?
תשובה: אין צורך להתקשר יום יום להורים אלא אם כן יש סיבה מיוחדת. אין סיבה שכיבוד הורים יהיה על חשבון האשה, אפשר לעשות שניהם וחשוב שהאשה תהיה מרוצה.
שאלה: מתנה ב-3 השבועות: האם ניתן לתת מתנה לכבוד יום הולדתה של מישהי שאני נפגש איתה למטרת נישואין בעז"ה שיוצא ב-3 השבועות?
תשובה: כן. מתנות שעניינם לקרב את הדעת בין בני אדם מותר, ואולי אפילו מצווה לקנות בתקופה הזאת. השימוש במתנה יעשה לאחר שלושת השבועות אבל לתת את המתנה אפשר גם עכשיו.
שאלה: הורדת מזוזות מבית שכור כשעוזבים אותו: הרב, אנחנו בע"ה עוזבים עוד שבועיים בית שכור ושמענו שיש בעיה להוריד את המזוזות ולהחליפן במזוזות של בעל הבית. רציתי לדעת אם באמת יש בעיה כזאת? ואם כן יש, אז מה עושים בכדי לקחת איתנו את המזוזות שלנו שהם מהודרות יותר. יש לציין שהמעבר הוא למרחק כך שיהיה קשה לחזור לקחתם.
תשובה: אם אתם שמים במקומם מזוזות כשרות ואת מה שהורדתם תשימו מיד בבית החדש, מותר. כדאי להוריד את המזוזות שלכם כמה ימים לפני שתעברו דירה ולתת אותן לבדיקה (אם כבר עבר זמן מהבדיקה הקודמת). בינתיים, תשימו את המזוזות שאתם משאירים בדירה ואת שלכם תקחו לדירה החדשה.
שאלה: לדווח לביטוח לאומי על השכנה: יש לי סכסוך עם שכנה. לפני כחצי שנה היא דיווחה עלי למוסד לביטוח לאומי שאני חיה עם בן זוגי ואבי ילדיי ושאני משתמשת ברכב, על כן הפסיקו לי את ההכנסה שלי וגם חייבו אותי סכום קרוב ל-10,000 ש"ח חוב. האם מותר לי לדווח עליה גם כן למוסד כמו שעשתה לי? היא מרמה את המוסד ומקבלת כסף במרמה. ניסתי להשלים איתה כמה פעמים אבל היא לא מפסיקה להציק לי ולגרום לי לנזקים, מה אני אעשה איתה, ומה הדין לגביה?
תשובה: מותר לך לדווח עליה למוסד לביטוח לאומי.
שאלה: סופרלנד בשלושת השבועות: האם מותר ללכת לסופרלנד בשלושת השבועות (לא בתשעת הימים) לספרדים?
תשובה: אם אין בעיית צניעות, מותר.
שאלה: לימוד עם נער המתחיל לאבד את הדרך: אחי שמיניסט שמתחיל להידרדר ולאבד את הדרך. אני מחפש ספר טוב ללמוד איתו חברותא (אני עצמי תלמיד ישיבה גבוהה בשיעור ד) אני לא רוצה שהספר יהיה כבד או משעמם וחשוב לי מאוד שהמסרים העולים ממנו יישארו גם לאחר הלימוד. על איזה ספר הרב ממליץ? האם יש לרב עוד עצות רעיונות?
תשובה: לך יקירי. שמחתי מאוד לקבל את מכתבך, ואשתדל לעזור לך בכל מה שאוכל. לא נעים מה שאח שלך עובר. חשוב מאוד שאתה תעזור לו ותחזק אותו. אני ממליץ לכם ללמוד ביחד את הספרים של צבי איל, שהם ממש לא כבדים וממש מדברים אל האדם. הם יוכלו לעזור לו לסדר לו את הדברים ולחזק אותו. כמו כן, אתם יכולים ללמוד את הספרים פניני הלכה שיש בהם שילוב נפלא של הלכות והסברים רעיוניים ברורים ונעימים לקריאה. העיקר זה ללמוד משהו ששניכם תאהבו, ושתרגישו נח לדבר על מה שבאמת נמצא בפנים. יש המון המון ספרים נפלאים, וכשתשמע אותו יותר תוכל לדעת מה יותר הוא צריך, ואז תכתוב אלי שוב ואכוון אותך לספר שיתאים במיוחד לדברים שמעניינים אותו ושיתרמו לו. בברכת והצלחה רבה מאוד מאוד, ושה' יתן את ברכתו למאמציך. הרב יצחק גרינבלט zahig1 gmail.com
שאלה: קריאת שמע שכנגד צואה: 1. בילקוט יוסף בעמוד קסה סעיף יא כתוב שאסור לקרוא קריאת שמע כנגד לול של תרנגולים. שדינם כדין צואת אדם וריחו רע. ואם אני רואה אותו אך הוא במרחק של יותר מארבע אמות ממקום שהריח כלה? מה דין? 2.באותו עמוד בסעיף יב כתב שבמקום שיש צואה, ואינו יודע אם הוא צואת כלבים או אדם יתלה במצוי. האם מותר לקורא כנגד צואה של כלבים?
תשובה: 1. בצואת אדם ובלול הנמצאים מלפניו לא מספיק ארבע אמות אלא צריך מלוא עיניו, ורק אם היא מאחוריו או מצדדיו מספיק ארבע אמות ממקום שכלה הריח. 2. מותר לקרוא כנגד צואת כלבים שאינה מסריחה.
שאלה: צרוף חלה מתוקה לכזית: האם חלה מתוקה יכולה להצטרף להמוציא להשלים לכזית או יותר על מנת לברך ברכת המזון, הרי זה מזונות?
תשובה: אם החלה איננה מתוקה מאוד והיא ראויה לאוכלה עם סלט כמו לחם, היא מצטרפת כיון שנאכלת בתור לחם. ואם מחמת מתיקותה אי אפשר לאוכלה עם סלט מלוח או חריף, איננה מצטרפת.
שאלה: ציצית בחוץ לדעת הרצי"ה: כיוון ששמעתי עדיויות סותרות רציתי לשאול את הרב, האם הרב צבי יהודה זצ"ל הקפיד שבחורי הישיבה יוציאו ציצית בחוץ?
תשובה: הרב צבי יהודה חינך את התלמידים להוציא את הציציות שיראו ככתוב: "וראיתם אותו".
שאלה: לעשות משהו לבורא עולם: כל מה שאנו עושים מדי יום, אם להתפלל, אם ללמוד תורה, אם לעשות מעשים טובים - אנו מקבלים שכר על כך. רציתי לשאול מה ניתן לעשות לכבוד בורא עולם שיהיה ממש בשבילו ולא כי מקבלים שכר?
תשובה: את המצות אנו עושים לא לשם שכר, כמו שנאמר בפרקי אבות: "אל תיהיו כעבדים המשמשים את הרב על מנת לקבל פרס אלא היו כעבדים המשמשים את הרב שלא על מנת לקבל פרס". אם כן, עלינו לכוון את מעשינו לכבודו יתברך ממש.
שאלה: פדיון הבן לבת כהן: הנני נשוי לבת כהן. כעת אישתי בהריון עם בננו הבכור. האם עליי לבצע פדיון או שמא בגלל היותה "כהן לשעבר" - אין לבצע פדיון? מראש,
תשובה: לבן בכור של בת כהן או לוי לא עושים פדיון. שיהיה בשעה טובה, הרב בנימין במברגר
שאלה: הוצאת ספר על פי היהדות: אני אוהבת לכתוב,ואני חושבת שיש לי כישרון לכך ב"ה. אני רוצה להוציא לאור ספר, אך בכתיבה שלי אני מרבה לתאר רגשות ומחשבות, לבקר תופעות וכדו. ובכל זה אני מביעה את עצמי ומגלה חלקים מהאישיות שלי. כמובן שהספר נכתב עם תוכן יהודי וכשר והמטרה היא שיגע בלבותיהם של בני נוער אחרים ויחזקם ולא להפך ח"ו. האם יש בכך חוסר צניעות,בהסתמך על כך שצניעותה של אשה היא בהעלמת נוכחותה כמו רחל שמסרה את הסימנים וביטלה את מציאותה? אני רוצה לדעת מה התשובה גם לפי "רוח ההלכה" שאם מותר שיהיה בלי להפחית אפילו טיפה מצניעותי. מראש,ושבו"ט!
תשובה: אפשר לכתוב בעילום שם בשם ספרותי, ואז את גם לא נחשפת וגם מביעה באופן חופשי את רגשותיך.
שאלה: קניית אגס ותמיכה בכלאי הרכבה: ידוע לי שמותר לאכול פירות שעברו כלאי הרכבה אסורים - שאלתי מתרכזת בתמיכה כספית בעוברי עבירה. נניח שראיתי בשוק במקום ללא תעודת כשרות מוכר ללא כיפה על הראש שמציג למכירה אגסים ויש סבירות של תשעים וחמש אחוז מהאגס עבר כלאי הרכבה אסורים - מותר לקנות?
תשובה: וברכת ד' מותר, לא גזרו על כך, ואנו לא יכולים לגזור גזרות חדשות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הזכרת שם האם בפניה : לאחרונה התארס אחיין שלי עם בחורה ששמה כשם אימי. האם מותר לאחי, לאשתו ולאחיין שלי להזכיר את שם הכלה בפני אימי או עליהם לקרוא לה רק בכינוי כמו "הכלה" "ארוסתי" וכד? כמו כן, האם יש הבדל בין בפני אימי ובין לא בפניה? ב
תשובה: עדיף שיהיה לה כינוי שונה.
שאלה: מעשר כספים לעילוי נשמה: חבר שלי מהשבט נפטר לפני כשנה, והשבט החליט להקים פרויקט קטן ולקנות ספרי קודש לעילוי נשמתו ולחלק אותם לחברים ולכל הקהילה. האם מותר לי להשתמש במעשר הכספים שלי לטובת קניית הספרים הללו או שעדיף ללהעביר לאירגוני צדקה ולהיות שותף לקניית הספרים בלי קשר משאר הכסף שלי?
תשובה: מותר.
שאלה: שירים לועזיים מרוממים: ב"ה אני משתדל להמנע מכל דבר שמטמא את הנפש בכל אופן. לדוגמא, אני לא מסתכל בפני גויים ובע"ח טמאים. אם יש מוזיקה שיוצרה ע"י גויים (כשל yanni) או אמנים לא דתיים ואני מרגיש שהיא מרוממת אותי רוחנית, יש איזשהו בעיה לשמוע אותה? האם זה טוב לכתחילה לשמוע אותה או שיש איזשהו נזק רוחני מכך. סליחה על דקות השאלה, אך אשמח לקבל תשובה שתעזור. רבה!
תשובה: אפשר לשמוע מוזיקה גם כזו שציינת. אמנם אם נכתבה במגמה שלילית כמו לעורר תאוות אסורות או לעבודה זרה מוזיקה כזו אסורה.
שאלה: פסוק לשם ביתי בת 12: שבוע טוב. מבקשת עזרה במציאת פסוק לשם אביטל,אשמח לכמה פסוקים אם יש.(להזכרה בתפילת 18 ובכלל)
תשובה: 1. דברים פרק ב פסוק כז אעברה בארצך בדרך בדרך אלך לא אסור ימין ושמאול: 2. דברים פרק כט פסוק ט אתם נצבים היום כלכם לפני ה' אלהיכם ראשיכם שבטיכם זקניכם ושטריכם כל איש ישראל: 3. ישעיהו פרק מא פסוק יד אל תיראי תולעת יעקב מתי ישראל אני עזרתיך נאם ה' וגאלך קדוש ישראל: 4. תהלים פרק סט פסוק ז אל יבשו בי קויך א-דני ה' צבאות אל יכלמו בי מבקשיך אלהי ישראל: 5. תהלים פרק קמד פסוק יב אשר בנינו כנטעים מגדלים בנעוריהם בנותינו כזוית מחטבות תבנית היכל:
שאלה: תרומות ומעשרות מעגבניות שרי: הרב. האם עגבניות שרי נחשבות אותו מין של עגבניות רגילות, לענין לעשר מאחת על השניה? ת"ת יסדת עוז קדומים
תשובה: וברכת ד' כן, גודל לא נחשב להיות שינוי מין, אלא יש גדולים ויש קטנים אבל הם אותו המין. יש אנשים גדולים ויש קטנים אבל כולם מין אדם, כך גם בירק. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: חיבור תופסן בשבת: האם מותר לחבר תופסן בשבת, מה שנקרא שאקל? יש לי ערסל שמחובר תמיד בצד אחד ואילו בצדו השני יש שאקל כזה בלי הברגה, רק תופסן. ועל העמוד ישנה לולאה מוכנה. האם מותר לי במהלך השבת לחבר את התופסן ללולאה בשביל להנות מזה בשבת? בשורות טובות.
תשובה: אם הבנתי נכון את המציאות מותר לחבר את הערסל בשבת. אם הערסל מחובר לעץ יש בכך בעיה.
שאלה: היכן ליטול ידיים : יש לי בבית שני כיורים אחד במטבח ואחד בשירותים. כאשר אני יוצא משירותים אני נוטל ידיים בתוך השירותים מקלחת וכמובן מברך בחוץ. נאמר לי שזה לא מועיל ליטול בתוך החדר שירותים וכי אני צריך ליטול שנית בחוץ. הכיור השני היחיד הוא של המטבח ורוב הזמן יש בו כלים לא שטופים, האם ליטול ידיים מעל כלי אוכל? הבנתי שנטילת ידיים שלאחר שירותים היא מפני רוח רעה שבמקום, לכן היה נראה לי מוזר ליטול מפני רוח רעה מעל כלי אוכל. אשמח לביאור והדרכה בנושא. ישר כוחכם!
תשובה: לכתחילה אין ליטול ידים בשרותים ורק כשאין ברירה אחרת אפשר להקל. אין שום מניעה ליטול ידים על כלים שנמצאים בכיור משתי סיבות: א. כתבת נכון ששורה רוח רעה על הידים אולם עיקר החוזק של הרוח הרעה הוא לקם משנת לילה ואילו רוח רעה ליוצא מהשרותים אין לה כל כך חוזק. ב. מכיון שרגילים לשטוף את הכלים המלוכלכים שבכיור לפני השימוש בהם ממילא גם אם נחשוש למים עם רוח רעה שיש עליהם, מכל מקום, מים אלו ישטפו לפני השימוש.
שאלה: חוזה השכרת דירה בשלושת השבועות: אני שוכר דירה והחוזה שכירות מסתיים ב1.8.2011 (ראש חודש אב). האם אני רשאי לחתום על תוספת חוזה שכירות (כאמור- אני כבר מתגורר בשנה) בשלושת השבועות?בתשעת הימים?
תשובה: עד ראש חודש אב אין בעיה לחתום.
שאלה: ייעוד כספי מעשר: כספי מעשר נותנים רק לתלמיד חכם או שיש אפשרות להשתמש בכסף לזיכוי הרבים למשל-דיסקים להפצה וכדומה?
תשובה: יש אומרים שיש לתת מעשר רק לעניים ועדיף לתלמידי חכמים. אמנם רבים מקלים לתת לכל צורך מצווה (שאין האדם עצמו מחוייב בה).
שאלה: כשרות: כבוד הרב רציתי לדעת אם אפשר להכשיר טוסט ששמו עליו נקניק ובלי לנקות אחרי כמה שעות שמו גבינה? (יש אפשרות לפרק לטוסטר את 2 הפלטות שלו). קראתי בילקוט יוסף שאפשר רק בליבון. יש אפשרות לפרק את הפלטות, לנקות אותם, טוב,להחזיר ולהפעיל את הטוסטר בלי כלום שהחום ישרוף ואחרי 24 שעות יהיה אפשר להשתמש בו? הרי אחרי 24 שעות יש עניין בנותן טעם בפגם.
תשובה: אם לא נשארו שרידי נקניק אלא רק הטעם שלו לדעת הגר"ז בשו"ע הרב או"ח סי' תנא אפשר להגעיל או ללבן ליבון קל
שאלה: גניזת כריכות ספרים: 1. חתיכות קטנות שנופלות מהכריכה ספרי קודש (עקב בלייה של הכריכה. זה קורה הרבה פעמים בקצוות של הכריכה האמצעית), צריכות גניזה? אם הם צריכים גניזה, האם מותר לשים אותה בגניזה ציבורית, שהמציאות היא שהם יהיו שם על ספרי קודש ממש? 2. אני כורך ספרי הקודש עם דבק שחור מיוחד לכריכת ספרים (סוג של סלוטיפ), וחלק ממנו נפל. האם הוא צריך גניזה? אם הם צריכים גניזה, האם מותר לשים אותה בגניזה ציבורית שהמציאות היא שהם יהיו שם על ספרי קודש ממש?
תשובה: 1. כן, זה חלק מהספר, וצריך להקפיד על הכבוד. אפשר להניח את החתיכות על ספרי קדש, ואין צורך להקפיד על הסדר שהדברים מונחים בגניזה. 2. לא, זה לא חלק מגוף הספר.
שאלה: לעצור לאמירת עלינו לשבח בציבור: כבוד הרב כאשר אדם לא נמצא בתפילה ולא חלק מהמניין ויושב ולומד והציבור הגיע לעלינו לשבח, מה הוא צריך לעשות, להמשיך ללמוד או לעצור ולהגיד עם כולם עלינו לשבח?
תשובה: העוסק במצוה פטור מן המצוה. אם הוא רוצה הוא יכול להפסיק, אבל הוא לא חייב.
שאלה: שעון חדש בשלושת השבועות: לרב, קניתי שעון חדש בשלושת השבועות. האם מותר לי להסתכל מה השעה בשעון והאיסור הוא רק "לחדש" אותו ע"י לבישה על היד או שאסור להביט בשעון כי לראות מה השעה משמעותו לחדש את השעון?
תשובה: תלוי באיזה שעון. בשעון שעונדים על היד החידוש הוא הלבישה על היד, ולכן להסתכל בו סתם יהיה מותר. בשעון קיר, החידוש בו הוא ההסתכלות בו ולכן אין להסתכל בו. ובשעון כיס, החידוש שלו הוא לשים אותו בכיס, ולכן זה מה שיהיה אסור בו.
שאלה: לימוד גמרא עם שוטנשטיין: שאני לומד גמרא ויושב על זה שעות מה עלי לעשות? האם זה ר להסתכל בשוטנשטיין אם אתה לא מבין?
תשובה: מותר להסתכל בשוטנשטיין והביאור שם יפה מאוד. כדאי להתרגל לנסות ולהבין את הגמרא לבד ולא ישר ללמוד את הגמרא על פי פירוש שוטנשטיין. אם ניסית ולא הצלחת להבין, כדאי לשאול קודם לכל רב או מי שלמד גמרא זו שיעזור לך להבין כיצד יש ללמוד את הגמרא הזו.
שאלה: אבא לא מסכים לבחור שלי: הכרתי בחור ושנינו רוצים להתחתן ולהקים את ביתנו יחד. אבא שלי לא מסכים לי להמשיך עם הבחור, בלי שום סיבה הגיונית. ניסיתי לדבר עם אבא לשכנע ולהסביר אבל זה לא עוזר. ואני לא מוכנה לוותר! מה עלי לעשות?
תשובה: להמשיך לחתור להתחתן עם הבחור. הקמת ביתך הוא המשימה העיקרית שלך. בכל אופן, אם אבא מתנגד, והרי אבא מאד אוהב אותך, זהו תמרור שאת צריכה לעמוד ולהתבונן על מה ולמה הוא מתנגד. ואם גם לאחר שתביני את ההתנגדות את תחפצי בבחור, מותר לך להתחתן גם נגד רצון אבא. אני מציע שבכל השיחות לא להתווכח עם אבא. פשוט לומר שאת אוהבת את הבחור ושזה מה שמחיה אותך. לא לדבר נגד ההורים אלא על המקום והצורך שלך.
שאלה: הכנסה כספית מכניסת גולשים לאתר שלי בשבת: יש לי אתר בלוג ברשת שמכניס לי כסף מכניסת גולשים, אין לי ממש דרך לחסום את האתר לשבת מאחר שהאתר הוא לא בבעלותי. אנשים נכנסים לשם גם בשבת לפעמים מותר לי להנות מהכסף הזה? מותר לי להנות מהכסף הזה ולזרוק את החלק שהגיע בגלל שבת או בכלל לא?
תשובה: אם לא ניתן לחסום בשבת, אין להנות מכסף שהגיע בשבת.
שאלה: ברכה מיוחדת על יין : למה ליין יש ברכה מיוחדת?
תשובה: ברכתו המיוחדת של היין נתקנה בגלל חשיבותו. (כמו שללחם תקנו ברכה מיוחדת בגלל חשיבותו, שהוא המזון הבסיסי).
שאלה: תפירה בשלושת השבועות: הרב! האם מותר לי לתפור לעצמי בגד בשלושת השבועות? ובתשעת הימים?
תשובה: בתשעת הימים כתוב במפורש, ומביא את זה הבן איש חי, שהיו אנשים שהיו רגילים לארוג בשתי וערב ובתשעת הימים הם היו מפסיקים. כלומר, בתשעת הימים אין לתפור בגד חדש. אך בשלושת השבועות מותר לתפור, עד תשעת הימים.
שאלה: לימוד בעל פה לשם פרס: 1. האם מותר שייך ללמוד משניות בעל פה שלא יזכרו אותם ממש אחרי הרבה זמן כי זה בעיקר בגלל שיש פרס (והאם זה שייך לעשות את זה בגלל פרס כתוב שלא על מנת לקבל פרס)? 2. לימוד פסוקים בעל פה מותרים?
תשובה: לימוד משניות בעל פה מצויין גם אם נעשה לשם פרס. לימוד שלא לשמה, שמתוך שלא לשמה בא לשמה. בכל אופן כדאי שגם לאחר קבלת הפרס לחזור על המשניות הנלמדות. פסוקים שאינם שגורים בפי כל לא נאמרים שלא מתוך ספר.
שאלה: מהילת מיץ ענבים לקידוש: מיץ ענבים תירוש שמשמש לקידוש, זה שנמכר בחנויות, האם מותר למהול במים, ואם כן, כמה אחוזים?
תשובה: וברכת ד' מיץ ענבים הוא מיץ מבושל, והכוונה היא שהמוהל של היין נתבשל בטמפרטורה מסוימת, אין צורך וחובה להכניס בו מים, ויכול להיות מאה אחוז היוצא מהגפן, ועל כן הוספת מים היא כדין היין, הכל יחסית למה שהכניסו ביקבים. יש ייקבים שהמיץ ענבים עשוי ללא תוספת מים (100  מיץ ענבים) ויש יקבים שמכניסים מים באחוזים שונים, יש לוודא בכל יקב בפני עצמו אפשר להתקשר ליצרן. בכל אופן כל יין או מיץ ענבים שיש לו כשרות רבנות ראשית אין בו יותר מחמישים אחוז מים, ולכן אפשר להוסיף רק מעט מים (לפי האשכנזים אפשר קצת יותר, אבל לא כדאי להסתכן לבטלה). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: זכות ישראל בקבלת התורה: בזכות איזה מעשים עם ישראל קיבלו את התורה? האם יש עוד סיבה חוץ מזכות האבות? למה עם ישראל ולא עם אחר?
תשובה: ב"ה לך עידו היקר. שמחתי מאוד לקבל את שאלותיך היפות, שאלות המראות על חשיבה מעמיקה, ועל רצון להבין ולדעת, וזה ממש נפלא. אודה על האמת, שאני מרגיש, שרצון עז כמו שיש לך, ורצינות רבה כל כך בלימוד, לא נכון יהיה שאני אענה עליהן באינטרנט. אופי התשובות דרך האתר הוא תשובות קצרות, שאינן יכולות להתייחס ישירות לאדם, ובלי אפשרות להרחיב ולהקיף את העניין. לכן ברצוני להציע לך הצעה טובה וחשובה. אנו באתר משתדלים מאוד, מעבר לתשובות כאלו או אחרות לאנשים, אנו משתדלים לעזור לאנשים בדברים יותר רציניים ויותר מועילים. כחלק מהדבר זה תפקידי באתר, כפי שתוכל לראות, והוא לעזור ולאנשים למצוא מקום שבו הם יוכלו ללמוד ולהתקדם, מקום שבו הם יוכלו להרחיב את האופקים, להעמיק ולהבין יותר, ולהמשיך הלאה להתפתח. עזרה זו הרבה יותר משמעותית מכתיבת תשובה כזו או אחרת, שכן היא פותחת לאדם את האפשרות להמשך הדרך שלו. לכן, אחר שקראתי את כל השאלות היפות שלך, נראה לי שחבל שאתחיל לענות אחת אחת על כל שאלה ושאלה, אלא כדאי מאוד שאנו ניצור קשר ישיר דרך האימייל שלי, ואני אמצא לך מקום או מישהו שתוכל ללמוד איתו ולהתקדם. אשמח מאוד שתחזור אלי בהקדם האפשרי, וכך נוכל להריץ את הדברים. בברכת הצלחה רבה הרב יצחק גרינבלט zahig1 gmail.com
שאלה: השגחה תמידית על העולם: על מה מתבססת האמירה "גם אחרי בריאת העולם אלוקים משגיח על העולם"?
תשובה: ב"ה שאלה יפה מאוד שאלת, שאלה שהיא מאוד מרכזית בכל החיים של האדם, וממילא גם בכל המשמעות של העולם. כשאנו מתבוננים בתורה אנו רואים שההשגחה של ה' וממילא השכר והעונש על המעשים של האדם, הם מהמרכזים של התורה. ודבר זה אנו יכולים להבין באופן פשוט מאוד. הקדוש ברוך הוא ברא את העולם, והוא נתן את התורה. נתינת התורה הייתה לפני כל עם ישראל, וכל העולם שעצר מלכת בזמן מתן התורה. משמעות נתינת התורה היא שיש לעולם יעוד, שיש לו תפקיד, ולא פחות מכך לאדם יש מה לעשות בעולם. וכפי שלימדו אותנו חכמנו זכרונם לברכה מהפסוק בפרשת בראשית: "אשר ברא אלוקים לעשות" שה' ברא כדי שאנו נעשה. כדי שאנו נהיה שותפים בעולם, הוא יתברך ברא את העולם חסר והדריך אותנו (בתורה) איך להשלים אותו. התורה כולה היא הוראות אלינו מה מותר ומה אסור, מה חשוב ומה אסור, וממילא ודאי שכשנותנים הוראות יש להן משמעות. ודאי שלא מתקבל על הדעת שהמצוות והאיסורים הם דברים בלי משמעות, שאין כל עניין בכך שאנו סתם נהיה עבדים שעושים מעשים בלי משמעות. ממילא אנו מבינים שמעשים אלו של האדם נבחנים ונמדדים, שאם לא אין כל משמעות לאם האדם עושה או לא, וה' הוא שבודק אם האדם עושה ומה, ועל פי זה נותן לאדם את השכר או חס ו את העונש על כל מה שהוא עושה. הבנות אלו, שסליחה אם אני מקצר במקורות, הן בסיסי האמונה, ואף נותנות לכל החיים שלנו את המשמעות שלהם. על ידן היהדות עוברת משיטה פילוסופית לדרך חיים, ומעלה את האדם מחיים חסרי תוכן, לחיים של משמעות, לחיים של יצירה ולחיים של התקדמות. אשמח מאוד להאריך בהזדמנות אחרת, ולעזור בכל מה שאוכל. אתה מוזמן לפנות אלי אל האימייל שלי בכל שאלה ובקשה ואשמח לעזור. הרב יצחק גרינבלט zahig1 gmail.com
שאלה: לספר אדם חילוני: אני ספר ובא אלי גבר שביקש גילוח מלא כולל פאות וזקן, מה עלי לעשות הרי אני עובר עברה חמורה מאוד?
תשובה: את כל הראש אפשר לספר לגמרי, אבל את הפאות אסור להוריד לגמרי, וצריך להשאיר בהם לפחות 4 מילימטר.
שאלה: תגובה על חילול שבת במזיד: מה עלי לעשות במקרה שהייתי נוכח באירוע של חילול שבת במזיד על ידי אנשים לובשי כיפה?
תשובה: להסביר להם בדרכי נועם את חומרת המעשה.
שאלה: בישול ואכילה במשפחה חילונית: אני חונכת ילדה ממשפחה חילונית-מסורתית ובתור פעילות יוצא לנו לבשל ביחד. היא מאוד מתחברת לבישול והחוויה הזו תורמת לה ולהתפתחות הקשרים בינינו.(בהתחלה היה קשה מאוד למצוא משהו שיעסיק אותה ויעניק לה ביטחון עצמי). בבית שומרים על בשר וחלב והפרדה בכלים אך הכלים כנראה אינם טבולים. האם מותר לי לאכול מהאוכל שנבשל ביחד? - אם אני לא אוכל איתה היא מאוד תיעלב (יש לה גם בעיות רגשיות) וכנראה שאצטרך כל פעם להמציא תירוץ אחר שלא כ"כ יספק. ובנוסף, האמא לפעמים מציעה לי לאכול איתם ארוחה ומדגישה שהכל כשר ואין לי מה לדאוג וכו.ואין ברצוני לפגוע בה. מראש!
תשובה: אם את בטוחה שהבעיה היא רק טבילת הכלים, את יכולה לאכול.
שאלה: לכוון את הקניה על פי התאריך או המזל: כבוד הרבנים, ביקשתי מחבר שנסע לחודש לחו"ל (לענייני משפחה בעיקר) לרכוש עבורי (על חשבוני) מכשיר כלשהו שמשתלם מאוד לקנותו שם. הבקשה היתה לפני שלושת השבועות, אך האדם נסע באור לי"ז בתמוז. בעת הבקשה נשכחו מלבי ימי שלושת השבועות הממשמשים ובאים. לאור עובדות אלה: א. האם יש עניין לבקש ממנו (ע"י מייל) לבצע את הרכישה אחרי ט באב או לפני ר"ח אב? ב. אם יש סיכוי שאם יזמין אחרי ט באב, המכשיר לא יגיע אליו בדואר לפני שיגיע מועד חזרתו ארצה - מותר להזמין בזמן זה בכל זאת? ג. קצת מתבייש לשאול - עניין אסטרולוגי: עד כמה מותר להתייחס לאזהרות רכישה כלליות בתקופות כלשהן כעצה טובה? (אבהיר: חבר טוב שמזמן למד אסטרולוגיה אצל אשה דתיה, אמר שמומלץ לא לקנות מכשירים חדשים בזמן שכוכב מרקורי נמצא בנסיגה. לא קיבלתי דבריו, אולם לפני שנה רכשתי מחשב בתקופה כזו, ובינתיים הוא עשה לי לא מעט בעיות, ולאחרונה שבק חיים. זה עורר בי את המחשבה האם אין להתייחס לעצה מסוג זה כאל אזהרה כללית טובה: אמנם, אנו מעל המזל - ברם מי מבטיח שמעשי יתקנו? הרי אבותינו הקדושים לא סמכו על זכותם וביקשו מתנת חינם! מצד שני, האם יש כאן עבירה על "תמים תהיה עם ה אלוקיך"? רלוונטיות שאלה זו נובעת מכך שמרקורי יהיה בנסיגה מעוד חמישה ימים למשך חודש או קצת יותר - וכעת, אם אין בעיה לקנות לפני ר"ח אב, האם יש עניין של זהירות לבקש שהדבר יהיה לפני תקופת הנסיגה, או שמא - אם הדבר יתאפשר (וכלל לא בטוח שכך) עדיף אחרי ט באב, גם בזמן הנסיגה?) התחבטתי רבות בנושא, ומקווה כי שאלתי איננה מיותרת. אודה לתשובה מוקדמת. בבנין ירושלים ננוחם!
תשובה: שיביא לך את המכשיר אחרי תשעה באב. לדעת הרמב"ם האסטרולוגיה היא הבל הבלים ואסורה מהתורה.
שאלה: פטורה מצום שנתיים אחר לידה: שמעתי מהרבה נשים שאשה עד שנתיים אחר לידה נחשבת בסכנה ופירוק איברים (אמרו לי שזה מהגמרא) ולכן לא צריכה לצום בצומות הקלים גם אם היא לא מניקה ומעוברת, האם זה נכון?
תשובה: סכנה אין. הגדרה זו נמצאת בתלמוד אך בימינו נשים בדרך כלל מבריאות מהר יותר. אך יש נשים חלושות שקשה להן לצום ולכן הן מקילות לעצמן בצומות הקלים (לא בת"ב ויוכ"פ).
שאלה: תיק חדש וצורת היד בקריאת שמע: לכבוד הרב, קניתי תיק יד לפני ימי בין המצרים ולא חידשתי אותו, האם אוכל ללכת איתו כעת או שגם על תיקים חל איסור חידוש? שאלה נוספת בבקשה,ראיתי לאחרונה כי יש אנשים שבקריאת שמע מכסים את העיניים בצורת האות שין, ולא עם כל כף היד.מהי הצורה הנכונה לקריאת שמה?
תשובה: מותר ללכת עם התיק החדש. על פי רוב, מנהג האשכנזים להניח עם כל כף היד ומנהג הספרדים בצורת "שדי", באופן ששלוש אצבעות הן שי"ן ועם הגודל והזרת המכופפים נוצר יו"ד ודל"ת (הגר"ע יוסף, מאור ישראל ברכות טו ע"ב).